ΠΑΡΑΡΤΗΜΑ III.7

ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ της 30ής Νοεμβρίου 1994 για την οργάνωση και ανάπτυξη του κέντρου πληροφόρησης, μελετών και ανταλλαγών στον τομέα της διέλευσης των συνόρων και της μετανάστευσης (CIREFI)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΥΠΕΝΘΥΜΙΖΕΙ την απόφαση που έλαβαν οι αρμόδιοι για τη μετανάστευση υπουργοί στις 30 Νοεμβρίου και την 1η Δεκεμβρίου 1992 για τη δημιουργία κέντρου πληροφόρησης, μελετών και ανταλλαγών στον τομέα της διέλευσης των συνόρων και της μετανάστευσης (CIREFI), και σημειώνει ότι στο πρόγραμμα προτεραιοτήτων του 1994 στον τομέα της δικαιοσύνης και των εσωτερικών υποθέσεων, το οποίο εκδόθηκε τον Νοέμβριο του 1993, ζητήθηκε από το CIREFI να συνεχίσει τις εργασίες του,

ΤΟΝΙΖΕΙ τα επείγοντα προβλήματα που προκύπτουν από την παράνομη μετανάστευση και διαμονή υπηκόων τρίτων χωρών στα κράτη μέλη και θεωρεί ότι μόνον συντονισμένη αλληλέγγυη δράση των κρατών μελών μπορεί να ανακόψει ή να μειώσει το κύμα της παράνομης μετανάστευσης,

ΥΠΟΓΡΑΜΜΙΖΕΙ ότι όλα τα κράτη μέλη πρέπει να καταπολεμήσουν τα κυκλώματα παράνομης λαθρομετανάστευσης και να τα εμποδίσουν να οργανώνουν ή να υποστηρίζουν παράνομες μεταναστευτικές κινήσεις μεγάλης κλίμακας,

ΔΕΔΟΜΕΝΟΥ ότι η ενίσχυση της συνεργασίας κρατών μελών απαιτεί βελτιωμένη ανταλλαγή πληροφοριών και ομοίομορφη εκτίμηση της κατάστασης, ώστε να βελτιωθεί ο συντονισμός σε ολόκληρη την Ένωση στους τομείς λαθρομετανάστευσης και απομάκρυνσης, ΚΡΙΝΕΙ και ΑΠΟΦΑΣΙΖΕΙ ότι το CIREFI θα πρέπει να αναπτυχθεί σταδιακά κατά τον ακόλουθο τρόπο:

1. Το CIREFI θα επικουρεί τα κράτη μέλη προκειμένου να εξετάζουν αποτελεσματικά τη νόμιμη μετανάστευση, να εμποδίζουν την παράνομη μετανάστευση και διαμονή, να καταπολεμούν αποτελεσματικά τις εγκληματικές δραστηριότητες που σχετίζονται με τη λαθρομετανάστευση, να ανιχνεύουν καλύτερα τα παραποιημένα έγγραφα και να βελτιώνουν τις πρακτικές απομάκρυνσης.

2. Το CIREFI θα συνέρχεται σε τακτά διαστήματα υπό μορφή μόνιμης διάσκεψης εμπειρογνωμόνων αντιπροσώπων των κρατών μελών με υλικοτεχνική στήριξη από τη Γενική Γραμματεία του Συμβουλίου.

3. Με την επιφύλαξη των άλλων καθηκόντων που περιλαμβάνονται στην απόφαση των αρμοδίων για τη μετανάστευση υπουργών της 30ής Νοεμβρίου και 1ης Δεκεμβρίου 1992, έργο του CIREFI είναι:

3.1 να συγκεντρώνει με τυποποιημένα έντυπα, στατιστικά στοιχεία όσον αφορά α) τη νόμιμη μετανάστευση,

β) την παράνομη μετανάστευση και διαμονή,

γ) τη διευκόλυνση της παράνομης μετανάστευσης,

δ) τη χρησιμοποίηση πλαστών ή παραποιημένων ταξιδιωτικών εγγράφων,

ε) τα μέτρα που λαμβάνουν οι αρμόδιες αρχές και να συντάσσει σε αυτή τη βάση εκθέσεις τακτικά και σε συγκεκριμένες περιστάσεις, στις οποίες θα αναφέρονται οι τάσεις, οι εξελίξεις και οι μεταβολές 7 3.2. να αναλύει τις συλλεγείσες πληροφορίες, να συνάγει συμπεράσματα και να παρέχει τυχόν συμβουλές 7 3.3. να διοργανώνει την ανταλλαγή πληροφοριών σε θέματα απομάκρυνσης, ιδίως όσον αφορά τις χώρες προορισμού, τους αερολιμένες αναχώρησης ή άφιξης, τις μεταφορικές εταιρείες, τα δρομολόγια, τους ναύλους, τις δυνατότητες κράτησης θέσεων, τις συνθήκες μεταφοράς, την αναγκαία συνοδεία, τις δυνατότητες μίσθωσης αεροσκαφών, καθώς και τα προβλήματα που σχετίζονται με την απόκτηση ταξιδιωτικών εγγράφων επαναπατρισμού.

Το CIREFI θα υποβάλλει ετήσια έκθεση δραστηριοτήτων και, κατόπιν αιτήματος, τυχόν άλλες εκθέσεις στο Συμβούλιο (Δικαιοσύνης και Εσωτερικών Υποθέσεων).

Τα δεδομένα προσωπικού χαρακτήρα δεν μπορούν να τυγχάνουν επεξεργασίας και, ιδίως, δεν μπορούν να διαβιβάζονται από ή προς το CIREFI.

Το CIREFI δεν είναι αρμόδιο να δίδει οδηγίες στις αρχές των κρατών μελών.

Οι δραστηριότητες του CIREFI δεν εμποδίζουν μια στενότερη συνεργασία κρατών μελών.

4. Το CIREFI, ως μόνιμη διάσκεψη, όπως ορίζεται στο σημείο 2, θα συνέρχεται τακτικά ή όταν το απαιτούν οι περιστάσεις, και κατά γενικό κανόνα, μία φορά το μήνα. Ει δυνατόν, οι συζητήσεις θα έχουν κατάλληλα προετοιμαστεί και θα αφορούν συγκεκριμένο θέμα κοινού ενδιαφέροντος ώστε να καθίσταται δυνατή η αποτελεσματική ανταλλαγή πληροφοριών.

Οι υπηρεσίες του Συμβουλίου θα καθορίζουν τις προτεραιότητες των εργασιών του CIREFI εντός των πλαισίων των καθηκόντων που του έχουν ανατεθεί σύμφωνα με το σημείο 3.

Η υλικοτεχνική υποδομή της Γενικής Γραμματείας του Συμβουλίου θα παρέχει στο CIREFI την απαραίτητη διοικητική και οργανωτική συνδρομή και θα συμβάλλει στην προετοιμασία και την αξιοποίηση των συνεδριάσεων του CIREFI. Η Γενική Γραμματεία του Συμβουλίου, στα πλαίσια των δημοσιονομικών δυνατοτήτων της, θα παρέχει στο CIREFI το προσωπικό και το υλικό που απαιτείται για την εκτέλεση των καθηκόντων του.

5. Το Συμβούλιο σημειώνει επίσης ότι, στο διάστημα που μεσολαβεί ανάμεσα στις συνεδριάσεις του CIREFI ως μόνιμης διάσκεψης κατά την έννοια του σημείου 2, οι εθνικές κεντρικές υπηρεσίες των ενδιαφερομένων κρατών μελών θα ανταλλάσσουν απευθείας πληροφορίες σε πολυμερές ή διμερές επίπεδο στις περιπτώσεις που απαιτούν άμεση δράση. Εξάλλου, οι πληροφορίες θα ανταλλάσσονται στο μέτρο του δυνατού με τη χρησιμοποίηση τυποποιημένων εντύπων ή κατά περίπτωση με συμπεφωνημένη διαδικασία.

Οι δαπάνες στις οποίες υπόκειται μια εθνική κεντρική υπηρεσία, συμπεριλαμβανομένων των δαπανών επικοινωνίας με τις άλλες εθνικές κεντρικές υπηρεσίες, θα βαρύνουν το κράτος μέλος στο οποίο ανήκει.

6. Το Συμβούλιο κρίνει ότι το CIREFI μπορεί να αρχίσει τη διεξαγωγή των εργασιών του, όπως ορίζονται στα παρόντα συμπεράσματα, από 1ης Ιανουαρίου 1995.